席上分韻送天覺使河東以登山臨水送将歸爲韻分得臨字
作者：范祖禹
朝代：宋

paragraphs: 唐堯茹藜藿，民俗猶憂深。
晉國壯山川，羌虜皆外禽。
宸心敬折獄，使節慎所臨。
夫君臺閣舊，空老翰墨林。
松柏飽歲寒，鵰鶚候秋陰。
攬轡上太行，北風爽煩襟。
當令桑棗地，愁嘆爲謳吟。
二江带雙流，三峨聳危岑。
何時早歸耕，杖屨日相尋。